གལ་ཏེ་རང་བྱུང་གི་ཆུ་ཚན་དེ་རིགས་མི་འགྲུབ་པ་དང་ཡོད་ཀྱང་ས་ཁད་འགྱངས་པས་མི་འབྱོར་པའི་ནད་པར་ཆུ་ཚན་བསྟེན་དགོས་པའི་ནད་དེ་རིགས་བྱུང་ན་སྤང་གི་བདུད་རྩི་བ་ལུ་དང་།ཉིན་གྱི་བདུད་རྩི་ཤུག་པ།སྲིབས་ཀྱི་བདུད་རྩི་མཚེ།ཆུའི་བདུད་རྩི་འོམ་བུ།སའི་བདུད་རྩི་མཁན་སྐྱ་སྟེ་བདུད་རྩི་ལྔ་པོ་ཆ་སྙོམས་བྱས་པའི་སྟེང་བཤལ་སྐྱུགས་དུག་རིགས་མ་ཡིན་པའི་སྨན་སྣ་གང་འཛོམས་དང་།ལྷག་པར་བྲག་ཞུན་དང་།ཅོང་ཞི།ཆུ་སེར་སྨནསྤོས་དཀར་ཐལ་རྡོར་སོ་རགསུམ།གཟེ་མ།གླ་བའི་རིལ་མ།བུལ་ཏོག་བཅས་མཉམ་དུ་ཧྲོབ་བརྡུངས་བྱས་རྗེས་ཆུ་མང་ཉུང་རན་པོ་ཞིག་བླུགས་ནས་འཚོས་པར་བཙོས་པ་དང་སྦྲགས་ཟུར་དུ་སྨན་གྱི་སུམ་ཆ་གཅིགའབྲུ་མང་ན་ལེགས།ཟིན་པའི་འབྲུ་ཆང་བཙོས་ཐོག་དེ་གཉིས་མཉམ་བསྲེས་ཀྱིས་ཕབས་གང་མང་བཏབ་སྟེ་དྲོ་སར་བསྙལ་ནས་ལངས་པའི་རྗེས་ཆང་ལྟར་བསིངས་པའི་ཁུ་བ་མེར་བསྲེས་པའི་ནང་ཆུ་ཚན་ལྟར་བྱིང་བས་ཀྱང་གོང་བཤད་ཀྱི་ཕན་ནུས་དང་མཚུངས་ལ།ཡང་ན་རླུངས་ལུམས་ཞེས་བདུད་རྩི་ལྔ་པོ་ཧྲོབ་བརྡུངས་ཀྱིས་ཟངས་ཁོག་སོགས་སྣོད་ཆེན་པོའི་ནང་བཙོས་ཤིང་།དེའི་ཁར་མོག་ཕྲུ་ལྟ་བུ་བུག་རྡོལ་མང་བའི་ཁེབས་སྣོད་བཀབ་པའི་སྟེང་ནད་པ་བཞག་ནས་སྨན་ཆུའི་རླངས་པ་ཕྱིར་མ་ཤོར་བའི་ཆེད་དུ་རས་སོགས་ཁེབས་ཀྱིས་གཏུམས་ཏེ་རླམས་ལུམས་བྱས་པས་ཀྱང་ནུས་པ་གོང་དང་མཚུངས་སོ།ཡང་རུས་ལུམས་ཞེས་མི་རུས་བཙའ་མ་ཆུའི་ནང་འཚོས་པར་བཙོས་པས་གོང་བཞིན་ཆུ་ཚན་ནམ་རླངས་ལུམས་བྱས་པས་ཚད་པ་རྙིང་པ་གཏིང་ནས་འདོན་པ་དང་།ལྷག་པར་ཚད་རྙིང་རླུང་དང་ལྡན་པ་དག་ཤ་ལྤགས་རྩ་ཚིགས་ལ་འགྲམ་ཞིང་ཟུག་གཟེར་སྐྱེ་བ་རྣམས་འཇོམས་པར་བྱེད་དོ།།ཡང་མཁན་སྐྱའི་རྩ་ལོ་བརྡུངས་པ་དང་།བུལ་ཏོགཕབས་སོགས་གོང་མ་རིམ་པས་མང་བ་སྦྱར་ཏེ་བསྐོལ་ནས་ཚུགས་ཙམ་ལ་ཆུ་ལུམས་བྱས་པས་རྨ་རྒན་སྐྲངས་པ་དང་།ཡན་ལག་ཞ་བའམ་རེངས་པ་འཁུམས་པ་སོགས་སེལ་བར་བྱེད་དོ།།